ПРАВИЛНИК

ЗА ОРГАНИЗАЦИЯТА И ДЕЙНОСТТА 
НА ОБЩИНСКИ КУЛТУРЕН ИНСТИТУТ 
ОБЩИНСКО РАДИО "ГЛАСЪТ НА БУРГАС"

Приет с решение на Общински съвет - Бургас по т. 44, 
Протокол № 34/25.03.2014 г.
ГЛАВА I
ОБЩИ РАЗПОРЕДБИ

Чл. 1. С този правилник се определят дейността, организацията на работата и структурата на общинския културен институт с наименование Общинско радио „Гласът на Бургас”, наричано по-нататък “радиото”.

Чл. 2.  (1) Общинският културен институт е създаден с решение на Общински съвет – Бургас на основание чл. 8 от Закона за закрила и развитие на културата. Общинският културен институт се преобразува и закрива по реда, посочен в Закона за закрила и развитие на културата.
(2) Дейността на радиото се контролира от Консултативния съвет по култура към Община Бургас, Съвета за електронни медии, Комисията за регулиране на съобщенията.
Чл. 3. (1) Общинският културен институт е специализирано информационно звено на Община Бургас за изпълнение на медийни дейности и услуги, на територията на община Бургас, по смисъла на Закона за радиото и телевизията и Закона за електронните съобщения и в съответствие с приетата от Общински съвет – Бургас „Наредба за определянето и администрирането на местните данъци и такси и цени на услуги на територията на Община Бургас”. 
(2) Общинският културен институт общинско радио „Гласът на Бургас” е юридическо лице по смисъла на чл. 8 от Закона за закрила и развитие на културата.

(3) Радиото може да извършва допълнителни дейности, включително стопански, свързани с основните, като получените допълнителни средства остават в собствения бюджет на общинския културен институт.

(4) Радиото може да събира държавни такси за извършването на услуги и за издаване на документи и дубликати в размери, определени с тарифа на Министерския съвет, като 50 на сто от постъпленията остават в радиото, а останалата част се внася във фонд „Култура”.

Чл. 4. Радиото е второстепенен разпоредител с бюджетните средства, делегирани от Община Бургас и може да оперира със самостоятелни банкови сметки.

Чл. 5. Адресът на управление на радиото е: гр. Бургас, ул. “Гладстон” № 39 (МКЦ), ет. 2. 
ГЛАВА II
   ПРЕДМЕТ НА ДЕЙНОСТ

Чл.6. (1) Предметът на дейност на радиото е:
1. Осигуряване на точна, достоверна и навременна информация за обществения и културния живот на гр.Бургас и региона посредством всички достъпни информационни източници и възможности за разпространение – ефир, кабелна мрежа, онлайн излъчване и медиен сайт; 
2. популяризиране на региона като развлекателна възможност за фестивален, конферентен и културен туризъм в съответствие с управленската програма на общината чрез специализирани радиопредавания; участие в проекти с културно-исторически и туристически цели; популяризиране на българската и в частност на регионалната култура;

3. Рекламно-информационна дейност чрез радиото, осъществяване на рекламни кампании на местно и национално ниво и участие в такива; WEB-страница с форум, RDS, уеб кастинг, провеждане на радиоигри и музикални събития на открито, запис и разпространение от концерти „на живо”, излъчване на спонсорирани предавания, използване на импулсен телефон и смс-гласуване, външна реклама, предлагане на услуги съгласно „Наредба за определянето и администрирането на местните такси и цени на услуги на територията на Община Бургас”;

4.  Формиране и поддържане на активна информационна среда чрез съвместни дейности в партньорство с местни, национални и международни културни институти, творчески съюзи, неправителствени организации, сдружения, фондации, асоциации, други юридически и физически лица, свързани с регионалния културно-исторически фонд и туризма;
5. Осъществяване на дейност по записване, предаване/възпроизвеждане и разпространение на звук/образ, обработка на информация, аудио и аудиовизуални записи, озвучаване, онлайн и телефонни игри; производство на радио програми; репортерски и др. медийни услуги; рекламна, спортна и развлекателна дейност; проектиране и разработване на компютърен софтуер; конвертиране на документи и дигитализация на данни от физически на електронен носител; печатна дейност; разработка и реализация на медийни продукти; консултантска, информационна дейност; осъществяване на практическо медийно обучение чрез стажантски програми.
Чл. 7.  Промяна в предмета на дейност на радиото се извършва по реда на неговото приемане - с решение на Общински съвет - Бургас.

 ГЛАВА III
СТРУКТУРА И ЧИСЛЕНОСТ НА ОБЩИНСКО РАДИО
„ГЛАСЪТ НА БУРГАС”
Чл. 8. Организационно-управленската структура и числения състав на радиото се състои от 18 щатни бройки: 4 бр. администрация - директор, главен редактор, главен счетоводител, завеждащ административна служба и 14 души персонал. 
ГЛАВА IV
УПРАВЛЕНИЕ

Чл. 9.  (1) Радиото се ръководи и представлява от директор, който се назначава по трудово правоотношение от кмета на Община Бургас, след проведен конкурс съгласно Кодекса на труда, за срок от 4 години, освен ако друго не е предвидено в специален закон. Условията на конкурса се съгласуват с министъра на културата. 

(2) За директора са приложими ограниченията, посочени в чл.9а от Закона за закрила и развитие на културата. 
Чл. 10. Директорът на радиото е административно подчинен на кмета на Община Бургас. 

Чл. 11. При отсъствие на директора, кметът със заповед определя заместник за срока на отсъствието му.

Чл. 12. Директорът планира, организира и управлява дейността на радиото съобразно действащото законодателство, решенията на Общински съвет - Бургас и в съответствие с дългосрочната стратегия и годишни програми на общината в областта на културата, рекламата и туризма, като съгласува действията си с кмета и/или ресорния заместник-кмет. 

Чл. 13. За осъществяването на своите правомощия директорът на радиото издава заповеди.

Чл. 14. Директорът назначава, преназначава и освобождава работниците и служителите на предприятието и урежда трудовите правоотношения с тях, съгласно Кодекса на труда.

Чл. 15. При осъществяване на дейността на радиото директорът реализира следните функции:

1. управлява предоставеното общинско имущество ефективно и с грижа на добър стопанин;

2.  разработва краткосрочни и дългосрочни програми за развитие на радиото и осъществява функции по тяхното изпълнение след утвърждаването им от Кмета на Общината; 

3. представлява културният институт пред държавните и общински органи и институции, пред съдебните органи, пред банките, пред физически и юридически лица; 

4. осъществява сътрудничество с български и международни институции и организации по въпроси, свързани с дейността на радиото след съгласуване с кмета на Община Бургас.

5. организира контрола и носи отговорност за финансово-счетоводната дисциплина и ефективното използване на финансовите и материални активи;

6. разработва поименно длъжностно щатно разписание и го представя за утвърждаване от кмета на Община Бургас;

7. организира разработването и утвърждава вътрешните актове за дейността на радиото съгласно действащото законодателство, в т.ч. и правилник за вътрешния трудов ред;

8. сключва договори, свързани с дейността на радиото;
9. следи за спазване законосъобразността при прилагане на нормативната уредба в работата на радиото;

10. разработва програма за дейността на радиото;
11.организира изготвянето, актуализира и представя проект на бюджетна сметка за съответната година (прогноза за очакваните приходи и необходимите разходи за дейността му, за разходите, свързани с придобиването, управлението и разпореждането с активи-общинска собственост) пред Дирекция “Бюджет и финанси”, с копие до Дирекция “Икономика и стопански дейности”;
12. ежегодно, в срок до 31 март, директорът представя на Общински съвет – Бургас обобщен отчет за дейността на радиото.

ГЛАВА V
ФИНАНСИРАНЕ НА ОБЩИНСКИЯ КУЛТУРЕН ИНСТИТУТ
Чл. 16. (1) Дейността на радиото се финансира от общинския бюджет и има възможност да се самофинансира. 
(2) С приемането на бюджета на Община Бургас, общинският съвет ежегодно утвърждава годишното финансиране на радиото.

(3) При съставянето на бюджета на община Бургас за съответната година размерът на субсидията за радиото не може да бъде по-нисък от този през предходната година, независимо от реализираните приходи от дейността му.

(4) Определянето на субсидията по ал. 3 става при размер на разходите не по-нисък от размера на определените в бюджета за тази цел през предходната година.
Чл. 17. Периодичният контрол по изпълнение на утвърдения бюджет се осъществява от съответната финансова дирекция при Община Бургас.

Чл. 18. Цялостният контрол по изпълнение дейността на радиото се осъществява от кмета на Община Бургас или от упълномощен със заповед на кмета на Община Бургас заместник - кмет.

Чл. 19. Радиото осъществява счетоводната си дейност съгласно изискванията на Закона за счетоводството и утвърдената счетоводна политика на Община Бургас. Радиото води отделна аналитична отчетност за приходите си и извършваната дейност.

Чл. 20. Годишните брутни приходи на предприятието се установяват въз основа на годишен счетоводен отчет.

Чл. 21. Разходите на предприятието са в рамките на утвърдения годишен бюджетен кредит.

Чл. 22. Реализираните приходи от дейността на радиото постъпват директно в бюджета му.
ГЛАВА VI
ПРАВА И ЗАДЪЛЖЕНИЯ ПО ОТНОШЕНИЕ НА

ПРЕДОСТАВЕНОТО ОБЩИНСКО ИМУЩЕСТВО
Чл. 23. Радиото извършва дейността си чрез имуществото, предоставено с Решение на Общински съвет - Бургас, съгласно приложение №1.
Чл. 24. Радиото има следните права и задължения по отношение на предоставеното имущество:
1. поддържа с грижата на добрия стопанин всички предоставени му за ползване имоти, движимо и недвижимо имущество;
2. при възстановено право на собственост върху недвижим имот, предоставен за ползване на радиото, общинският съвет предоставя по съответния ред друг равностоен имот – общинска собственост.

ГЛАВА VII
ЗАКЛЮЧИТЕЛНИ РАЗПОРЕДБИ

§1. Този правилник се приема на основание чл. 8 от Закона за закрила и развитие на културата.

§2. За неуредените с този правилник въпроси се прилагат разпоредбите на действащото законодателство на Република България и актовете на органите на местно самоуправление в Община Бургас.

Настоящият   правилник   е   приет   с   Решение  по т. 44 от Протокол № 34/25.03.2014 г. на Общински съвет - Бургас.

Председател на Общински съвет – Бургас: 






                              /Костантин Луков/
Секретар на Община – Бургас: 

                               /Божидар Кънчев/
Приложение 1
към Правилника за организацията и дейността 

на Общински културен институт Общинско радио „Гласът на Бургас”
СПИСЪК на имотите – частна и публична общинска собственост, движимо и недвижимо имущество, които се предоставят за управление и поддръжка от Община Бургас на общинския културен институт с наименование Общинско радио "Гласът на Бургас"

	№
	Имот
	Акт за собственост
	Вид собственост

	1
	Помещения с площ 63 кв.м. на адрес: гр.Бургас, ул.”Гладстон”39, ет.2, със западно изложение, на територията на Младежки културен център
	Акт No 1071 / 15.01.1999 г.за собственост на сградата на Младежки дом
	Публична общинска собственост

	2
	Обособен обект – Радиотранслационен възел (бивша работилница на ПТС) с разгъната застроена площ 89,28кв.м., от които 67,00кв.м. на първо ниво и 22,64кв.м. на второ ниво, находящ се на адрес: гр.Бургас, ЦГЧ-изток, партер, ул.”Александровска”147.
	Акт No 913 / 12.08.1998 г.
	Частна       общинска собственост

	3
	Подземна и надземна кабелна мрежа, включваща техника и съоръжения, дарени на Община Бургас от БТК
	Договор за дарение No 70Б-540 / 18.06.2009 г.
	

	4
	Техника и офис оборудване съгласно инвентаризационен опис към датата на прехвърляне от Счетоводство „Култура” – Община Бургас
	Инвентаризационен опис
	


1

